CELEX: 32018D0726(01)
Language: lv
Date: 2018-07-18 00:00:00
Title: Komisijas Lēmums (2018. gada 18. jūlijs) par ierosināto pilsoņu iniciatīvu “Pastāvīga Eiropas Savienības pilsonība”

26.7.2018   
               
               
                  LV
               
               
                  Eiropas Savienības Oficiālais Vēstnesis
               
               
                  C 264/4
               
            
         KOMISIJAS LĒMUMS
         (2018. gada 18. jūlijs)
         par ierosināto pilsoņu iniciatīvu “Pastāvīga Eiropas Savienības pilsonība”
         (Autentisks ir vienīgi teksts angļu valodā)
         (2018/C 264/05)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 16. februāra Regulu (ES) Nr. 211/2011 par pilsoņu iniciatīvu (1) un jo īpaši tās 4. pantu,
         tā kā:
         
                     (1)
                  
                  
                     Ierosinātās pilsoņu iniciatīvas “Pastāvīga Eiropas Savienības pilsonība” (Permanent European Union Citizenship) priekšmets attiecas uz šādu jomu: “Eiropas Savienības pilsonība”.
                  
               
                     (2)
                  
                  
                     Ierosinātās pilsoņu iniciatīvas mērķi ir izklāstāmi šādi: “ES pilsoņi ievēl Eiropas Parlamentu un piedalās tā darbā, tādējādi īstenojot Līgumos nostiprinātās tiesības, pilnveidojot demokrātiju Savienībā un nostiprinot tās pilsonību. Ņemot vērā EST nostāju par Savienības pilsonību kā dalībvalstu valstspiederīgo “pamatstatusu” un to, ka līdz ar Apvienotās Karalistes izstāšanos miljoni ES pilsoņu zaudēs šo statusu un tiesības balsot Eiropas Parlamenta vēlēšanās, Komisijai nākas ierosināt līdzekļus, ar kuru palīdzību varētu izvairīties no riska kolektīvi zaudēt ES pilsonību un tiesības, un apliecināt visiem ES pilsoņiem, ka līdz ar šā statusa iegūšanu tas kļūst pastāvīgs, tāpat kā iegūtās saistītās tiesības”.
                  
               
                     (3)
                  
                  
                     Līgumā par Eiropas Savienību (LES) ir nostiprināta Savienības pilsonība, un tas pilnveido Savienības demokrātisko darbību, citstarp nosakot, ka katram pilsonim ir tiesības piedalīties Savienības demokrātijas norisēs, organizējot Eiropas pilsoņu iniciatīvu.
                  
               
                     (4)
                  
                  
                     Tālab pilsoņu iniciatīvai vajadzīgajām procedūrām un nosacījumiem jābūt skaidriem, vienkāršiem, viegli īstenojamiem un samērā ar pilsoņu iniciatīvas būtību, lai tiktu veicināta pilsoņu dalība un Savienība kļūtu viņiem pieejamāka.
                  
               
                     (5)
                  
                  
                     Līgumu īstenošanas labad ir iespējams pieņemt Savienības tiesību aktu, kas attiektos uz tādu trešo valstu valstspiederīgo tiesībām, kuri likumīgi uzturas kādā dalībvalstī, ieskaitot nosacījumus, kas reglamentē pārvietošanās un uzturēšanās brīvību citās ES dalībvalstīs. Lai gan ar šādu tiesību aktu nevar piešķirt tiesības balsot vai kandidēt Eiropas Parlamenta vēlēšanās tādas valsts pilsoņiem, kas saskaņā ar LES 50. pantu ir izstājusies no Savienības, ar to var piešķirt šādas valsts pilsoņiem konkrētas tiesības, kas ir līdzīgas Savienības pilsoņu tiesībām brīvi pārvietoties un uzturēties dalībvalstu teritorijā. Turklāt to ES pilsoņu tiesības, kuri jau izmantojuši pārvietošanās brīvību pirms dalībvalsts izstāšanās no Savienības, un viņu ģimenes locekļu tiesības var tikt aizsargātas ar līgumu – saskaņā ar LES 50. pantu.
                  
               
                     (6)
                  
                  
                     Nav tā, ka ierosinātā pilsoņu iniciatīva acīmredzami neietilptu Komisijas pilnvaru lokā iesniegt priekšlikumu par Savienības tiesību aktu nolūkā īstenot Līgumus saskaņā ar regulas 4. panta 2. punkta b) apakšpunktu.
                  
               
                     (7)
                  
                  
                     Tādēļ būtu jāreģistrē ierosinātā pilsoņu iniciatīva “Pastāvīga Eiropas Savienības pilsonība”,
                  
               IR PIEŅĒMUSI ŠO LĒMUMU.
         
            1. pants
            Ar šo reģistrē ierosināto pilsoņu iniciatīvu “Pastāvīga Eiropas Savienības pilsonība”.
         
         
            2. pants
            Šis lēmums stājas spēkā 2018. gada 23. jūlijā.
         
         
            3. pants
            Šis lēmums ir adresēts ierosinātās pilsoņu iniciatīvas “Pastāvīga Eiropas Savienības pilsonība” organizētājiem (pilsoņu komitejas locekļiem), ko pārstāv kontaktpersonas Anthony SIMPSON un Dexter WHITFIELD.
         
         
            Briselē, 2018. gada 18. jūlijā
            
               
                  Komisijas vārdā –
               
               
                  pirmais priekšsēdētāja vietnieks
               
               Frans TIMMERMANS
            
         
         
            (1)  OV L 65, 11.3.2011., 1. lpp.